สถานการณ์ COVID-19 ในไทยล่าสุด พบผู้ป่วยสะสม 35 ราย รักษาหายร้อยละ 40 กลายเป็นประเทศที่มีอัตรารักษาหายสูงสุด
สถานการณ์ COVID-19 ในไทยล่าสุด พบผู้ป่วยสะสม 35 ราย รักษาหายร้อยละ 40 กลายเป็นประเทศที่มีอัตรารักษาหายสูงสุด นพ.สุขุม กาญนพิมาย ปลัดกระทรวงสาธารณสุข กล่าวในการแถลงข่าวสถานการณ์ประจำวัน กรณีโรค COVID-19 ในประเทศไทยว่า แม้ไทยจะคุมสถานการณ์เป็นขั้น 2 คือระบาดในประเทศวงจำกัดได้ แต่ล่าสุดได้ประชุมวิดิโอคอนเฟอร์เรนซ์กับสำนักงานเขตสุขภาพทั่วประเทศ ย้ำทุกเขตโดยเฉพาะเขตสุขภาพที่มีความเสี่ยงเพราะเป็นพื้นที่ท่องเที่ยวยอดนิยมของนักท่องเที่ยวต่างชาติ ทั้งเขตสุขภาพที่ 1 เชียงใหม่ เขตสุขภาพที่ 6 ชลบุรี และเขตสุขภาพที่ 11 เน้นคัดกรองเข้มข้นผู้เข้าข่ายสงสัยป่วยติดเชื้อไวรัสโคโรนา 19 เพิ่มเติมไม่เฉพาะนักท่องเที่ยวจีน แต่เพิ่มเติมนักท่องเที่ยวญี่ปุ่นและสิงคโปร์ ด้วย ให้สาธารณสุขจังหวัดทำแผนปฏิบัติการตรวจคัดกรองกลุ่มเสี่ยงในในพื้นที่ตั้งแต่ระดับอำเภอ ตำบล และหมู่บ้าน นอกจากนี้ยังให้ทุกจังหวัดทั่วประเทศเตรียมรับนโยบายพัฒนาโรงพยาบาลในจังหวัดให้สามารถเป็นจุดตรวจยืนยันโรค COVID-19 ให้ได้อย่างน้อยจังหวัดละ 1 แห่ง ภายใน 1-2 เดือนนี้ สำหรับสถานการณ์ภาพรวมโรค COVID-19 ในประเทศไทยวันนี้ พบผู้ป่วยเพิ่ม 1 ราย เป็นครอบครัวของผู้ป่วยชาวจีนที่เฝ้าระวังอาการมาก่อนหน้านี้ ทำให้ล่าสุดไทยพบผู้ป่วยสะสม 35 ราย รักษาหายกลับบ้านได้แล้ว 15 ราย ซึ่งอัตรารักษาหายอยู่ที่ร้อยละ 40 ถือเป็นประเทศที่มีอัตรารักษาหายสูงสุด